गुवाहाटी , 19 अक्ट'बर : सरकारनि गोहैलो नोजोर आरो नेवसिगारनायनि अजद खालामनानै बे खेबाव क - अर्डिनेसन कमिटि अफ ट्राइबेल अर्गेनाइजेसन अफ आसाम सुंदयै सि सि टि अ एआ रबिबारखालि गोदान राजखान्थि दोलो दाफुंबाय । रबिबारखालि गुवाहाटी नोगोरमानि मासख'वायाव थानाय प्रागज्योति कालसारेल कमप्लेक्सनि जथुमसालियाव गोबां ट्राइबेल सुबुंफोरनि बाहागो लानायाव दाफुंनाय जायो 'आसाम भुमिपुत्र मन्स' मुंनि बे गोदान राजखान्थि दोलोखौ । सि सि टि अ एनि मोन 22 आफादफोरनि अनगायैबो आसामनि गुबुन गुबुन ट्राइबेल हारि - हारिसानि मोन 15 आफादनि दैदेनगिरिफोरनि बाहागो लानायाव बे गोदान राजखान्थि मन्सआ फैगौ 2021 माइथायनि बिसायख'थियाव गावनि गोख्रोंथिखौ दिन्थिगोन होन्नानै मिबथिहोदों ट्राइबेल संघनि नेहाथारि आदित्य खाक्लारिआ । लोगोसे थांनाय गोलाव समनिफ्रायनो नेवसिगारजानायनि अजद खालामनानै ट्राइबेल सुबुंफोरनि सार्थ आरो रैखाथि होनायनि बाथ्रा होनानै गेबें खान्थिजों मोन्थायखौ मावफुंनो हानाय आरो बाथ्रा होनाय हान्जाजों गोरोबथा खालामगोन होन्नानैबो मिबथिहोयो आसाम भुमिपुत्र मन्सनि दैदेनगिरिआ । राभा हासं गावखुंथाय हायुंआरिनि गाहाय मावफुं सोद्रोमा तंकेश्वर राभा , मिसिं गावखुंथाय हायुंआरिनि सामलायगिरि , लेङाइ सामलायगिरिजों लोगोसे गुबुन सुबुंफोरनि बाहागो लानायाव खुंनाय बे गोनां जथुमनायनि उनावनो राजखान्थि मन्सखौ दाफुंनाययनि थाखाय थांखि लानाय जायो । ट्राइबेलफोरनि गोलाव समनिफ्राय दाबिनाय जेंनाफोरखौ समाधान खालामनायनि बिथिङाव आथिखालनि सरकारा फेलें जादों । थांनाय समफोराव सिगांनि सरकाराबो एबा गुबुन राजखान्थि दोलोआबो ट्राइबेलफोरनि जेंनाफोरखौ समाधान खालामनायनि थाखाय जेबो गोनांथार फाव लानो होयैनि थाखायनो आसामनि ट्राइबेल आफादफोरा खुद्रिखांनानै गावआरि गोहोनि मोनसे राजखान्थि मन्सखौ जोनोम होनायनि थाखाय थांखि लादों होन्नानै बुङो । मन्सनि बिसायख'जानाय आफादगिरि आदित्य खाक्लारिआ बेफोर गोनां बाथ्राखौ मिबथिहोयो । राजखान्थिनि बिथिङाव ट्राइबेल सुबुंफोरा नेवसिगारजानायनि अजदखौबो खालामबावदों । गुबुन फारसेथिं ट्राइबेलफोरनि आबादनि हायाव सरकारा बोखारनाय हाबाफारि लानायखौ हेंथा होनाय , हानि पाट्टा रान्नाय , ट्राइबेल बेल्ट / ब्लाकनिफ्राय आइन बेरेखायै थानाय सुबुंफोरखौ होस्रांनानै थागिबि सुबुंफोरनि हा सरैखाथि खालामनाय , हाग्रा मोन्थाय आइनखौ मावफुंनाय बायदि दाबि खालामनानै रबिबारखालि गोनांथारै जथुमनायाव सावरायदों । गुबुन फारसेथिं असम भुमिपुत्र मन्सआ बिसायख'थिनि मेनिपेस्टआव ट्राइबेलफोरनि जेंनाफोरखौ समाधान खालामनायनि सोमोन्दोयाव रोखा बाथ्राखौ रायखांनो माहारियारि आरो दख'रा दोलोखौ नारसिन्नाय जागोन होन्नानै बुङो । गासै मोन 27 थान्दैफोरजों लोगोसे दाफुंनाय राजखान्थि मन्सआ फैगौ समाव ट्राइबेल सुबुंफोरनि जानानै खामानि मावलांगोन । बेनि सोमोन्दोयाव खौरांगिरिजों मोगा - मोगि जानाय समाव सासे मन्सनि दैदेनगिरिया बुङोदि , जोंजों आसु , कृषक मुक्टि संग्राम समिटिआ राजखान्थि दोलो दाफुंनायनि सिगां जेबो सावरायाखै । गुबुन फारसेथिं आसुआ राजखान्थि दोलो दाफुंनाय समाव बिसोरजों चि ए ए नि हेंथा होफानाय मोन 30 आफादफोरजोंबो सावरायाखै होन्नानै सासे मन्सनि थान्दैआ बुंथियो । नाथाय फैगौ समावसो नुनो मोनगोनदि , मोगथां महराव ट्राइबेल सुबुंफोरनि सान्नाय हनायखौ लानानै दाफुंनाय राजखान्थि मन्सआ राजखान्थिनि फारसे गावनि गोहोखौ दिन्थिना फैगौ 2021 नि बिसायख'थियाव बेसेबां बिफाव लानो हागोन ना हाया । मख'नो गोनांदि , फैगौ 2021 माइथायाव खुंजानो गोनां आसाम बिधान सभा बिसायख'थिखौ मिरु खालामनानै दासान्दि फरायसा आफादनिफ्राय लानानै गुबुन गुबुन आफादफोरा राजखान्थि हान्जा दाफुंनाय नुनो मोन्दों । बिदिन्थि महरै असम फरायसा आफाद सुंदयै आसु आरो ए जे वाइ सि पिआ गोरोबनानै असम जातिय परिषद मुंनि गोदान राजखान्थि दोलोखौ जोनोम होनायनि उनावनो कृषक मुक्टि संग्राम समिटिआ राइज्यर दल मुंनि राजखान्थि दोलोखौ जोनोम होदों । अदेबानि बेनि माखासे साननि उनावनो रबिबारखालि मोन 22 आफादफोरनि खौसेथि आफादनि गोरोबनायाव असम भुमिपुत्र मन्स मुंनि गोदान राजखान्थि दोलोखौ जोनोम होनाय जादों । 
ट्राइबेल सुबुंफोरनि थामोन्था रैखाथि आरो राजखान्थि - रांखान्थि थाथायखौ जौगाखांहोनो 'असम भुमिपुत्र मन्स' मुंनि गोदान ट्राइबेल राजखान्थि दोलोखौ दाफुंबाय